На основу члана 50. став 8, члана 64. став 6. и члана 81. став 7. Закона о играма на срећу („Службени гласник РС”, број 18/20),

Министар финансија доноси

**ПРАВИЛНИК**

**о ближим условима за спровођење аудио и видео надзора, начину чувања документације и телесне заштите у играчници, спровођење видео надзора и чување документације у аутомат клубу, односно кладионици**

"Службени гласник РС", бр. 152 од 18. децембра 2020, 45 од 28. маја 2025.

**1. Предмет уређивања**

Члан 1.

Овим правилником уређују се ближи услови за спровођење аудио и видео надзора, чување документације и спровођење телесне заштите у играчници, спровођење видео надзора и чување документације у аутомат клубу, односно кладионици.

**2. Аудио и видео надзор у играчници**

Члан 2.

Приређивач посебних игара на срећу у играчницама дужан је да у циљу спречавања кршења правила игре обезбеди непрекидан аудио и видео надзор са снимањем над столовима за игре на срећу, благајне, уласка – изласка у играчницу, као и видео надзор над аутоматима за игре на срећу, играчима и посетиоцима, чување документације и спровођење телесне заштите у играчници.

Приређивач је дужан да на видном месту, на улазу у играчницу, као и у унутрашњости просторија, истакне обавештење да је простор под аудио и видео надзором.

Истицањем обавештења сматра се да је лице обавештено о обради личних података.

Приређивач је приликом обраде података дужан да поступа у складу са прописима којима се уређује заштита података о личности.

Члан 3.

Непрекидан аудио и видео надзор у играчници обухвата снимање:

1) уласка – изласка у играчницу – камере за видео надзор постављају се тако да омогућавају посматрање лица (играча и посетилаца) која улазе и излазе из играчнице;

2) рецепције – простор рецепције снима се са најмање једном непокретном камером и микрофоном;

3) благајне и мењачнице – у благајни и мењачници поставља се по најмање један микрофон и једна камера која је тако постављена да снима простор трансакције и региструје садржај трансакције и играча за којег се обавља трансакција;

4) столова за игре на срећу – сваки сто за игре на срећу мора бити сниман са најмање једним микрофоном који се поставља тако да тонски снима цео простор стола и најмање две непокретне камере с тим да се једна камера поставља тако да снима улоге играча, саме играче, посматраче, целокупну површину стола и резултат сваке игре, док друга камера снима спремиште за одлагање жетона, дроп-кутију, кутију за напојнице и поступак спровођења дотације и кредита на столу;

5) аутомата за игре на срећу – камере се постављају тако да омогућавају снимање сваког аутомата;

6) поступка обрачуна – пребројавања новца и жетона и поступак утврђивања оствареног промета, који се обавља на столу или на благајни;

7) пута кретања новца, жетона, дроп-кутије, кутије за напојнице, кутије за држање жетона и посуде за дроп унутар играчнице.

Члан 4.

Приређивач је дужан да на свим камерама и мониторима за видео надзор обезбеди податке о датуму, времену снимања и броју камере.

**Видно поље камере мора бити тако изабрано да се обезбеди довољан број пиксела снимљених лица у непосредној близини локације, у циљу њихове недвосмислене идентификације, са следећим минималним параметрима:\***

**1) резолуција: 1920x1080 пиксела (Full HD);\***

**2) брзина снимања (енг: Frame Rate): 25 фрејмова по секунди (енг: frames per second);\***

**3) компримовање: омогућава се кодек H.265.\***

Изван радног времена играчнице, снимају се видео сигнали са камера на улазу, рецепцији и благајни, као и камера у простору у коме су аутомати и камера које надгледају простор у коме су столови за игре уживо и столови за рулет.

\*Службени гласник РС, број 45/2025

**Члан 4а\***

**Приређивач посебних игара на срећу у играчницама обезбеђује Управи за игре на срећу уживо праћење видео надзора из члана 2. овог правилника.\***

**Комуникацијa између приређивача и Управе за игре на срећу, у сврху праћења из става 1. овог члана, реализује се широкопојасном жичном везом (енгл. broadband), кабловске или оптичке технологије.\***

**Приређивач је у обавези да:\***

**1) обезбеди везу са једне сталне (статичке) IP адресе са које се врши искључиво размена података са видео надзора из члана 2. овог правилника, чија брзина преноса задовољава потребе очекиваног саобраћаја и која не сме бити мања од 50Mb/s;\***

**2) обезбеди потребне методе и организује и одржава приватну комуникациону мрежу (енгл. VPN);\***

**3) сву своју рачунарску опрему и локалну рачунарску мрежу заштити од неовлашћене употребе трећих лица;\***

**4) обезбеди приступ лицима (кроз одговарајуће корисничко име и шифру и линк) које је Управа за игре на срећу овластила.\***

**Приређивач обезбеђује интегритет везе, заштиту података, информација и процеса од неовлашћеног или непредвиђеног мењања, онемогућавањем повлашћеног приступа информационом систему.\***

\*Службени гласник РС, број 45/2025

**3. Телесна заштита играча и посетилаца у играчници**

Члан 5.

Приређивач је дужан да преко службе обезбеђења обезбеди телесну заштиту играчима и посетиоцима у играчници.

**4. Видео надзор у аутомат клубу и кладионици**

Члан 6.

Приређивачи посебних игара на срећу на аутоматима, односно посебних игара на срећу-клађење дужни су да у циљу спречавања кршења правила игре обезбеде непрекидан видео надзор са снимањем над свим аутоматима за игре на срећу у аутомат клубу, односно уплатно-исплатним местима у кладионици, уласка и изласка из аутомат клуба, односно кладионице, **благајне аутомат клуба, односно кладионице, кладомата у кладионици,\***  као и надзор над играчима и посетиоцима.

Непрекидан видео надзор обухвата снимање:

1) уласка – изласка из аутомат клуба, односно кладионице – камере за видео надзор постављају се тако да омогућавају посматрање лица (играча и посетилаца) која улазе и излазе из аутомата клубa, односно кладионице;

2) аутомата за игре на срећу – камере се постављају тако да омогућавају снимање сваког аутомата;

3) уплатно-исплатног места – камере се постављају тако да омогућавају снимање сваког уплатно-исплатног места.

\*Службени гласник РС, број 45/2025

Члан 7.

Приређивач је дужан да на свим камерама и мониторима за видео надзор обезбеди податке о датуму, времену снимања и броју камере.

**Видно поље камере мора бити тако изабрано да се обезбеди довољан број пиксела снимљених лица у непосредној близини локације, у циљу њихове недвосмислене идентификације, са следећим минималним параметрима:\***

**1) резолуција: 1920x1080 пиксела (Full HD);\***

**2) брзина снимања (енг: Frame Rate): 25 фрејмова по секунди (енг: frames per second);\***

**3) компримовање: омогућава се кодек H.265.\***

Приређивач је дужан да на видном месту, на улазу у аутомат клуб, односно кладионицу, као и у унутрашњости просторија, истакне обавештење да је простор под видео надзором.

Истицањем обавештења сматра се да је лице обавештено о обради личних података.

Приређивач је приликом обраде података дужан да поступа у складу са прописима којима се уређује заштита података о личности.

\*Службени гласник РС, број 45/2025

**Члан 7а\***

**Приређивач посебних игара на срећу на аутоматима, односно посебних игара на срећу – клађење обезбеђује Управи за игре на срећу уживо праћење видео надзора из члана 6. овог правилника.\***

**Комуникације између приређивача и Управе за игре на срећу, у сврху праћења из става 1. овог члана, реализује се широкопојасном жичном везом (енгл. broadband), кабловске или оптичке технологије.\***

**Приређивач је у обавези да:\***

**1) обезбеди везу са једне сталне (статичке) IP адресе са које се врши искључиво размена података са видео надзора из члана 6. овог правилника, чија брзина преноса задовољава потребе очекиваног саобраћаја и која не сме бити мања од 50Mb/s;\***

**2) обезбеди потребне методе и организује и одржава приватну комуникациону мрежу (енгл. VPN);\***

**3) сву своју рачунарску опрему и локалну рачунарску мрежу заштити од неовлашћене употребе трећих лица;\***

**4) обезбеди приступ лицима (кроз одговарајуће корисничко име и шифру и линк) које је Управа за игре на срећу овластила.\***

**Приређивач обезбеђује интегритет везе, заштиту података, информација и процеса од неовлашћеног или непредвиђеног мењања, онемогућавањем повлашћеног приступа информационом систему.\***

\*Службени гласник РС, број 45/2025

**5. Чување документације у играчницама, аутомат клубу и кладионици**

Члан 8.

Приређивачи посебних игара на срећу у играчницама, посебних игара на срећу на аутоматима и посебних игара на срећу-клађење дужни су да документацију о непрекидном снимању чувају **90 дана\***  од дана снимања, а по налогу Управе за игре на срећу и дуже.

Снимљена документација се чува са применљивом технологијом како би се обезбедила безбедност и заштита података у заштићеној просторији у којој је ограничен приступ неовлашћеним лицима.

Целокупни систем надзора мора бити заштићен од приступа неовлашћених лица.

Приређивачи су дужни да воде посебну евиденцију о лицима овлашћеним за руковање документацијом.

Накнадна обрада снимљеног материјала је забрањена.

Документација о непрекидном снимању представља интерну документацију приређивача и пословну тајну, а приређивач их може користити само у сврху за коју су прикупљени и не могу се уступати трећим лицима или јавно објављивати, осим ако друкчије није изричито прописано.

Кршењем обавезе чувања пословне тајне не сматра се достављање података које се врши за потребе спровођења Закона о играма на срећу („Службени гласник РС”, **бр. 18/20 и 94/24\*** ).

\*Службени гласник РС, број 45/2025

**6. Завршнe одредбe**

Члан 9.

Даном почетка примене овог правилника престаје да важи Правилник о ближим условима за спровођење аудио-видео надзора, чување документације и обезбеђење телесне заштите у играчницама („Службени гласник РС”, број 14/07).

Члан 10.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 11. јула 2021. године.

Број 110-00-00472/2020-01

У Београду, 11. децембра 2020. године

Министар,

**Синиша Мали,** с.р.